Fővárosi Büntetés-végrehajtási Intézet
1108 Budapest, Maglódi út 24.

 …………………………../2010
                                                                                                              Tárgy: Lelkészi jelentés

Magyarországi Evangélikus Egyház
Evangélizációs és Missziói Iroda
1085 Budapest, Üllői út 24.

Szeverényi János 
Elnök Úr

Tisztelt Elnök Úr!

Ezúton tájékoztatom a Fővárosi Büntetés-végrehajtási Intézet I., II., és III. Objektumában 2009-ben végzett lelkészi szolgálatomról, valamint az Intézet 2010./I. féléves munkatervében a lelkészi szolgálat számára meghatározott feladatokról.

A Büntetés-végrehajtás jelenlegi helyzete a statisztikai adatok tükrében

A bv. intézetek létszámhelyzetére országosan a közepes zsúfoltság a jellemző. Az alábbi táblázat az aktuális statisztikákat tartalmazza a fogvatartotti létszámhelyzetre vonatkozóan.
A táblázatból következik, hogy a két PPP-konstrukcióban megépült Bv. Intézet (Tiszalöki Országos Bv. Intézet, Szombathelyi Országos Bv. Intézet), az országos statisztikát figyelembe véve csökkenti a telítettségi mutatókat. Ennek hatására a statisztika lokális értelemben, több helyi bv. intézet vonatkozásában negatív irányba mozdult el.

A Fővárosi Bv. Intézet I. és III. Objektumában közel 1600 fogvatartottat tartanak fogva. Az Intézet Pest megyei, és a fővárosi előzetesen letartóztatottak elhelyezéséről gondoskodik.
Itt történik az úgynevezett megőrzéses fogvatartottak elhelyezése is, akik valamely okból tárgyalásra, kihallgatásra, vizsgálatra várnak, azonban a büntetésüket más büntetés- végrehajtási-intézetben hajtják végre. Az elitéltek kis létszámban az intézet működési, fenntartási munkáinak elvégzése miatt töltik itt a büntetésüket. 

A Fővárosi Bv. Intézet I. Objektumában jelenleg 373 fogvatartott, a III. Objektumban 1250 fő van elhelyezve. A Fővárosi Bv. Intézet jelenlegi telítettsége 200%. Ez az adat maximális zsúfoltságra enged következtetni, azonban a III. Objektum két nyolc emeletes épületében az elhelyezési körülmények még emberinek mondhatóak. Itt a fogvatartottak 4 személyes zárkákban vannak elhelyezve.  

A gazdasági helyzet romlása, az egyes államigazgatási ágazatokra jutó minimalizált költségvetési keret – amely az ágazati politikák nehézkes együttműködését eredményezi-, a kevésbé jó eredményekkel büszkélkedhető szociálpolitikai stratégiák következtében a bűnözés, mint társadalmi jelenség nem mutat csökkenő tendenciát. Jelen esetben a kriminálstatisztikai elemzéseket nem részletezem, mert a bűnözés arányszámai sokféle szempont szerint értelmezhetőek. A fentiekben említett okokból adódóan, várhatóan növekedni fog a bv. intézetekbe kerülő előzetesek száma. Az alábbi táblázatban az előzetes fogvatartásban lévők összlétszáma látható.

Az előzetes letartóztatásban lévők számának növekedését állapítja meg az állampolgári jogok országgyűlési biztosának jelentése is, aki a Fővárosi Bv. Intézetben, 2009-ben vizsgálta az előzetes letartóztatásban lévők helyzetét. 

2009 júliusában a Fővárosi Bv. Intézet II. Objektumát (Gyorskocsi utca), költségtakarékossági szempontokra való tekintettel kiürítették. Így a női előzetesek egy részét az I. Objektumban, illetve vidéki bv. intézetekben, a férfi előzeteseket a III. Objektumban, továbbá a Budapesti Fegyház és Börtönben helyezték el. 

Ebben a fejezetben teszek említést a Büntetés-végrehajtási Szervezet Személyi állományáról.
A Büntetés-végrehajtási Szervezet személyi állományának feltöltöttségi mutatója közel 100%-os, mégis gyakran lehet találkozni a hétköznapokban létszámhiánnyal. A végrehajtói állomány száma, összetétele a fluktuáció következtében gyorsan változik. Ez sokszor nehezíti a kiegyensúlyozott munkavégzést. Ennek ellenére, valamint a szűkös költségvetési forrásokra tekintettel, mégis maradéktalanul végre kell hajtani az állami feladatokat, az állam büntető monopóliumának feltétlen érvényre jutását. A bv. intézetek vezetői sokszor csakis kiváló logisztikai képességeiknek köszönhetően hidalják át a létszámhiányból adódó nehézségeket.

A fentiekben röviden, a teljesség igénye nélkül körvonalaztam a büntetés-végrehajtás, valamint a Fővárosi Bv. Intézet jelenlegi helyzetét. Az alábbiakban a Fővárosi Bv. intézetben végzett lelkészi szolgálatomról, valamint jövőbeni feladataimról számolok be.
A Fővárosi Bv. Intézet I. II. III. Objektumában végzett lelkészi szolgálatom átfogó ismertetése

A Fővárosi Bv. Intézet főállású lelkészeként 2009. II. félévéig mindhárom Objektumban elláttam a számomra meghatározott feladatokat. 

Az I. Objektumban a női fogvatartottak számára szerdánként zárkalátogatásokat és nagycsoportos foglalkozások megtartását végeztem.

A II. Objektumban minden hétfőn és kedden szintes missziós foglalkozásokat tartottam. Péntekenként egyéni lelkigondozást végeztem és a női fogvatartottak zárkáit látogattam.  A szintes missziós foglalkozásokon szintenként 10-15 fő vett részt heti rendszerességgel. Istentiszteletet a II. Objektumban a rendszeres missziós foglalkozások, valamint hétvégén a bejáró missziósok által tartott alkalmak miatt csak nagy ünnepeken tartottam, sokszor egy napon többet is. Egy nagyünnepi istentiszteleten 60-70 fogvatartott vett részt. 

2009-ben, az év elején már körvonalazódtak az Intézet vezetőségében a II. Objektum kiürítését célzó elképzelések, majd első lépcsőként az Objektum két körletrésze – a tető rossz állapota miatt - került kiürítésre. A II. Objektum fogvatartotti létszáma 450 főről  250 főre csökkent. A körletrészek kiürítését követően több időm jutott az egyéni lelkigondozásra, és olyan közösségi programok megszervezésére, amelyekre nem volt példa a II. Objektum életében. A dolgozó női fogvatartottakkal, a személyi állomány melegítőkonyhájában egy alkalommal pogácsát, egyszer pedig palacsintát sütöttünk az Objektum személyi állománya, és fogvatartottai számára. Több alkalommal tartottam a fogvatartottak által kedvelt programnak számító filmvetítéseket. A vetítések után, a fogvatartottakkal minden alkalommal értelmeztük a látottakat. Nagyszerű tanítói alkalmakra adódott itt lehetőség.  

Húsvét ünnepén dr. Fabiny Tamás a Magyarországi Evangélikus Egyház Északi Egyházkerületének Püspöke tartott istentiszteletet. A Fővárosi Bv. Intézet I., és II. Objektumából 20-20 fő vett részt a Főtisztelendő Püspök Úr által tartott istentiszteleten.

Tavasszal részt vettem a Magyarországi Evangélikus Egyház missziói konzultációján, ahol az esti beszélgetés során vetítéssel egybekötve, bemutattam a börtönben végzett lelkészi szolgálatom.

A II. Objektumban május közepén került sor a Magyar Evangéliumi Börtönmisszió Németországból hazánkba érkező kórusának evangélizációs alkalmára. 

Májusban a Magyar Börtönügyi Társaság Tagjaként meghívást kaptam a Budapesti Fegyház és Börtön szakmai napjára, ahol a szenvedélybetegségekkel, és egyéb mentális problémákkal kapcsolatos előadások hangzottak el. A rendezvényen kizárólag magasan kvalifikált, és a börtönök, valamint a szenvedélybetegségek világában jártas előadóktól halhattam nívós összefoglalókat az alkohol, a drogok, valamint az öngyilkosság problémakörére történő fókuszálással.

Márciustól kezdődően a III. Objektumban a III. Épület VI. körletén heti egy alkalommal, csütörtökönként tartottam missziós foglalkozásokat, továbbá ezen a körleten végeztem egyéni lelkigondozást is.

Júniusban elkezdődött a fogvatartottak elszállítása a II. Objektumból. A II. Objektum Lelkészi irodáját kiürítettem, leltárát elkészítettem, majd a leltározásban segítettem. Éves szabadságom letöltése után július végén kezdtem el szolgálatom a Fővárosi bv. Intézet III. Objektumának III. Épületében.

A Fővárosi Bv. Intézet III. Objektumának III. Épületében  végzett lelkészi szolgálatomról

2009. július végétől végzem lelkészi szolgálatom a Fővárosi Büntetés-végrehajtási Intézet III. Objektumában, ahol fő feladatként a III. Épületben elhelyezett férfi fogvatartottak lelkigondozásával és a vallásgyakorlás alkalmainak megszervezésével és megtartásával foglalkozom. Beszámolómban elsőként az III. Objektumban szerzett tapasztalataimat foglalom össze.

A III. Objektum III. Épületében elhelyezett fogvatartottak vallásgyakorlásának alkalmai egy meglehetősen szűk kör számára voltak ismertek, ebből adódóan a vallásgyakorlás alkalmainak nagycsoportos megtartására egy multifunkcionális helyiség (korábbi tanterem) lett Kápolnaként kijelölve. A Kápolnát elhanyagolt, kifestetlen, kitakarítatlan állapotban vettem használatba. Első teendőim közé tartozott a Kápolna kifestetése, zárhatóvá tétele, a leltárok és rovancsok elkészítése. Ez meglehetősen sok adminisztratív és gyakorlati munkával járt együtt. Emellett lelkipásztori munkám is el kellett végezni. Elsőként a vallásgyakorlás és lelkigondozás alkalmainak ismertté tételét végeztem el. Minden zárkát személyesen kerestem fel szórólapjaimmal. Ennek hamarosan eredménye lett. A szórványhelyzetben lévő kicsiny szintenkénti közösségeket összefogtam. Ebben bejáró missziósaink segítségét is igénybe vettem. Lukácsi Gábor református lelkész úrral együtt hétről-hétre gyűjtöttük az érdeklődők nevét és mára kialakult egy stabil közösség, akik minden alkalmat rendszeresen látogatnak. 

Ezt megelőzően került sor a Lelkészi Iroda kialakítására, amelynek kifestéséhez festéket vásároltam, az Intézet pedig biztosította a szükséges berendezési tárgyakat. A Lelkészi Irodában városi vonallal és Internet-hozzáféréssel is rendelkezem, amelynek biztosítását az Intézet vezetőségének köszönhetem. A Lelkészi Irodában látom el a szolgálatommal kapcsolatos adminisztratív teendőket, itt tartok kiscsoportos foglalkozásokat, ide kísérik le az egyéni lelkigondozásra jelentkező fogvatartottakat.

A II. Objektum kiürítését követően Boglyasovszky Csaba bv. dandártábornok Úr, Magyar Sándor bv. alezredes Urat (II. Objektum Parancsnok-helyettese), bízta meg az Egészségügyi, Informatikai, Pszichológiai Osztályok, valamint a Lelkészi Szolgálat munkájának koordinálásával. Az Intézet vezetésétől és a III. Objektum Biztonsági Osztályának vezetőjétől Császár László bv. százados Úrtól minden segítséget megkapok szolgálatom teljesítéséhez.

Módosításra került az Intézet Házirendje, a vallásgyakorlási alkalmak rendjét illetően, amelyet a parancsnok- helyettesekkel, továbbá a Biztonsági Osztály vezetőjével egyeztettem. A Házirend módosítását Intézetparancsnok Úr jóváhagyta. A módosításra azért volt szükség, mert a Biztonsági Osztály a fogvatartottak szükség szerinti őrzését és mozgatását a módosítás szerinti időpontban hatékonyabban végezheti. A soron következő táblázat a III. Objektum vallásgyakorlásának módosított, új, a gyakorlatban is működő rendjét tartalmazza.

Vallásgyakorlás és lelkigondozás alkalmai a Fővárosi Bv. Intézet III. Objektumában

A Fővárosi Bv. Intézetbe bejáró missziós munkatársak által tartott foglalkozások: 

•	Szerdánként az előzetes fogvatartásban lévők számára
•	Szombatonként az elítélt, a dolgozó és a betegszobán elhelyezett fogvatartottak számára

A Fővárosi Bv. Intézet lelkészei által heti rendszerességgel tartott istentiszteletek:

Épület	Nap	Időpont	Hely	
II.	Hétfő	9. 30	Kápolna	
II.	Péntek	9. 30	Kápolna	
III.	Csütörtök	9. 30	Kápolna	

A Fővárosi Bv. Intézetben a missziós munkatársak által tartott hétvégi istentiszteletek:

Épület	Nap 	Időpont	Hely	
II.	A naptári év páros vasárnapjain	9. 00	Kápolna	
III.	A naptári év páratlan vasárnapjain	9. 00	Kápolna	

A Büntetés-végrehajtási Osztállyal történő együttműködés keretében tájékoztatást kértek tőlem a III. Objektumban folyó lelkészi munkáról. A szükséges tájékoztatást a Büntetés-végrehajtási Osztály számára megadtam.

Generálisan az volt a tapasztalatom, hogy a vallásgyakorlási alkalmak tekintetében a III. Objektumban nem voltak hozzászokva a személyi állomány tagjai a nagyobb fogvatartotti részvételi arányhoz. A III. Objektumban 2009 júliusáig egy részfoglalkozású kollégám Udvardi István rk. diakónus teljesített szolgálatot. Főfoglalkozású lelkészként napi 8 órában teljesítek szolgálatot. Így a III. Objektumban 1,5 fő lelkész van kinevezve a jelenlegi állománytábla szerint  Az Intézetparancsnok-helyettesek, valamint a Biztonsági Osztályvezető a személyi állomány számára is transzparenssé tette a lelkészi szolgálat működését.

A bejáró missziósok elérhetősége, szolgálati helye számomra teljesen ismeretlen volt. A jelenlegi missziós munkát sikerült átláthatóvá tenni. Nyitrai Erzsébet missziós munkatársam  segítségével összeállítottam a bejáró missziós munkatársak névsorát, összeírtam jelenlegi szolgálati helyüket, amelyet az alábbi táblázat tartalmaz.

A Fővárosi Bv. Intézet III. Objektumában szolgálatot végző missziós munkatársaink névsora

Épület, körlet	Név	
2/I.
(Dolgozó ftt-ak számára szombatonként)	
Albrecht Győző	
2/I.
(Dolgozó ftt-ak számára szombatonként)	
Lukácsi Gábor	
2/II.
(Dolgozó ftt-ak számára szombatonként)	
Lukácsi Gábor	

2/III.

Fodor Péter	

2/IV.	
Albrecht Győző

2/V.
 	Mucsi Gyula

Pugner András	
2/V. 
(egyéni lelkigondozás)	
Nyitrai Erzsébet	

2/VI.
	
Lakatos Gabriella	

2/VII.	
Takács Ferenc	

2/VIII.	
Takács Ferenc	
3/I.
(Szállító szint, igény szerint)
	
Albrecht Győző	

3/II.	
Lukácsi Gábor	

3/III.

Goldberger Gábor	

3/IV.	
Lukácsi Gábor	

3/V.

Lukácsi Gábor	

3/VI.	
Lazók Sándor

3/VII.
	
Paul Meehan	

3/VIII.
(igény szerint)
	
Takács Ferenc	

A fenti táblázat is mutatja, hogy a III. Épület szinte egyedüli missziós munkatársa Lukácsi Gábor. Ezért a III. Épület VI. körletének szerdai missziós foglalkozását Lazók Sándor tartja a Krisztus Szeretete Egyház képviseletében. 

A II. Objektumba bejáró missziósok átcsoportosítása nem okozott problémát. A Magyar Evangéliumi Börtönmisszió elnökével telefonon egyeztettem Molnár László és Molnár Lászlónéval kapcsolatban. Szabó József elnök úr közvetítette a 2009 júniusáig a II. Objektumban szolgálatot végző Molnár házaspár további missziói munkával kapcsolatos elképzeléseit: ők a jövőben a Márianosztrai Fegyház és Börtönben vállalnak szolgálatot. Lukácsi Gábor a III. Objektumban eddig is teljesített szolgálatot, így az ő munkájának koordinálása is problémamentes volt. Lukácsi lelkész úrral minden szerdán egyeztetek az általa tartott alkalmakról. Legutóbb 2009. október 4-én ellenőriztem az általa tartott vasárnapi missziós foglalkozást. A részvételi arány a hétközi alkalmakkal azonos, amit példaértékűnek tartok. A nagy létszámnak (30-40 fő) nem az ellenőrzés volt az oka. Lukácsi lelkész úr kérésemre folyamatosan jelzi az általam adott listán, a lent lévő fogvatartottak nevét. Továbbá a személyi állomány tagjai sem tesznek különbséget a hétközi és a hétvégi alkalmakra történő mozgatást illetően. Lukácsi lelkész úr említette, hogy az éppen még szabad levegőn tartózkodó, de istentiszteletet látogatni akaró fogvatartottakat is lekísérik az istentiszteletre. Ezt az előző évekkel kapcsolatos tapasztalatokkal szemben, jelentős eredményként könyvelheti el a Biztonsági Osztály vezetése, továbbá a Börtönlelkészi Szolgálat is. 

Az általam tartott foglalkozások során meghatározó szempont a változatosság. Egy hónapban két istentiszteletet tartok. Az alkalmak sorában havi egy alkalommal felnőtt katechézist tartok, melynek témája a Tízparancsolat.  Az adott hónap egy csütörtökén az egyházi esztendővel, vagy a Szentírás szellemével összeegyeztethető filmet vetítek a II. Épület Kápolnájában. Amennyiben a filmvetítés rajtam kívül álló ok miatt elmarad, helyette istentiszteletet tartok.

A tanításra minden lehetséges alkalmat és eszközt felhasználok. A tanítás során nagyon komoly hitbéli, erkölcsi tartalmak közvetítésére nyílik lehetőség, továbbá a nagycsoportos és az egyéni lelkigondozás alkalmainak keretei lehetővé teszik a közös gondolkodást, az egyén véleményformálását és az egyéni véleményalkotást. Valláspedagógiai szempontból minden egyes alkalom komoly felkészülést igényel, mert a kész tudás mellett rugalmasságra és dinamizmusra van szükség, hogy a kb. 1, 5 órás foglalkozáson senki sem unatkozzon. 

A házi videó rendszeren bevezetésre kerül a bibliai témájú filmek, igehirdetések levetítése. A filmeket missziósaink hozzák, tartalmukat minden esetben ellenőrzöm (megnézem). A vetítések időpontjaként a vasárnap délutánt választottam. Szabó Zoltán bv. alezredes Úr, intézetparancsnok-helyettes engedélyezte ezt az időpontot. Október 25-én délután vetítettük le az első filmet, így teljesült missziósaink márciusban, az Intézetben megtartott missziósok fórumán felénk is elhangzó kérése. 

Október 29-én a Váci Fegyház és Börtön Bibliaköre tartott Reformáció alkalmából zenés, áhítatos alkalmat lelkészük Csuka Tamásné vezetésével. A Váci Bibliakör 15 fős csoportját és az alkalmon részt vevő „bejáró” missziósokat vendégül láttam a III. Épület kápolnájában. A zenés istentiszteleten zsúfolásig telt a II. Épület nagyobb méretű Kápolnája, amelyet időnként a III. Épület fogvatartottaival - a nagy létszámú csoportok miatt - kénytelenek vagyunk használni. A fogvatartottak egyik épületből a másikba történő átmozgatásának feladatát a Biztonsági Osztályon dolgozó személyi állomány tagjai végzik, akik állandóan le vannak terhelve. 

A III. Objektumba kerülésem előtt a III. Épületben Kápolnaként használt helyiséget raktárnak alakították át, ezzel egyidejűleg kijelölésre került egy kisebb méretű terem, amely jelenleg Kápolnaként funkcionál. Ennek oka az itt szolgálatot teljesítő kolléga Udvardi István és az I. Objektumban szolgáló Bízik László – a Kápolna kihasználtságával kapcsolatos - véleményét figyelembe vevő döntés. A III. Épület vonatkozásában kifejezésre juttatták a fogvatartottak vallásgyakorlás iránti érdeklődésének csekély mértékét. Mindezek eredményeként, a megnövekedett fogvatartotti létszámhoz viszonyítva kisebb helyiségben tartom a vallásgyakorlás alkalmait. 

Október 30-án mécses-gyújtással egybekötött Halottak-napi istentiszteletet tartottam a nagy jelentkezési létszám miatt a II. Épület Kápolnájában, továbbá a III. Épület azon fogvatartottainak, akik nem jutottak le az istentiszteletre, a megfelelő emeletek körletein lévő közösségi helyiségekben gyújtottunk mécsest.

Ádvent első vasárnapján került megrendezésre a Magyarországi Evangélikus Egyház által is támogatott, valamint a Magyar Testvéri Börtöntársaság által szervezett Országos Bibliaverseny, amelyen 10 fő fogvatartott vett részt a Fővárosi Bv. Intézet III. Objektumának III. Épületéből. A versenyen többen is részt vettek volna, ha erről időben tájékoztatást kapok.

Ádvent második vasárnapján a Magyar Evangéliumi Börtönmisszió 8 fős csoportja tartott istentiszteletet a III. Épület 45 fős fogvatartotti csoportja számára.

Ezt követően a karácsonyi alkalmakat készítettem elő, amelynek kiértékeléséről az alábbiakban számolok be. 

A karácsonyi alkalmak tanulságai:

Ádvent negyedik vasárnapján, 2009. december 20-án délelőtt, a Magyar Testvéri Börtöntársaság tartotta karácsony ünnepét idéző alkalmát. A Pünkösdi Teológiai Főiskola hallgatói - Banyik Roland vezetésével - tartottak zenés istentiszteletet 56 fő fogvatartottnak. Isten igéjét Kovács György lelkipásztor hirdette.

2009. december 23-án istentiszteletet tartottam a III. Épület Kápolnájában. Az istentisztelet liturgiájában három fogvatartott vett részt, akik ezért javaslatomra jutalmazásban részesültek, soron kívül látogatót fogadhattak. Az istentiszteleten közel 40 fő vett részt.

2009. december 24-én délelőtt 9. 00 órától a Magyar Evangéliumi Börtönmisszió a két épület számára külön-külön tartott karácsonyi istentiszteletet, amelyen a III. Épületből 66 fő fogvatartott, a II. Épületből 24 fő fogvatartott vett részt.

Mindkét missziós szervezet képviselőinek beléptetésénél, és az általuk tartott alkalmakon jelen voltam.

Az Intézet vezetőinek részéről elvárásként jelentkezik a fent említett esetekben a lelkész jelenléte, amelyet én is kiemelten fontosnak tartok. A börtönlelkész ezeken az alkalmakon többek között támogató, és kontrolláló szerepet tölt be. Segíti a missziósokat és a fogvatartottakat az alkalom előkészítésében és megrendezésében, továbbá tekintélyével hozzájárul az Intézet rendjének megfelelő magatartás és viselkedés biztosításához, ezáltal a bejáró missziósok otthonosan és biztonságban hirdethetik az evangéliumot. A missziósoktól és a fogvatartottaktól számos pozitív visszajelzés érkezett a karácsonyi istentiszteletekről. Bejáró missziósaink örültek az általam szervezett nagy létszámú közösségeknek, a jól szervezett beléptetésnek és jelenlétemnek. 

A fent említett feladatok ellátása, a III. Objektumban megkezdett szolgálatom előtt nem volt gyakorlat.

Az Angyalfa-program kiértékelése:

2009 novemberében tájékoztattam az általam pásztorolt fogvatartottakat a Magyar Testvéri Börtöntársaság Angyalfa-programjáról. 19 fogvatartott jelezte, hogy szívesen részt venne a programban. A fogvatartotti visszajelzésekből arra a következtetésre jutottam, hogy közülük csak négy családhoz jutott el az Angyalfa Alapítvány csomagja. Időközben 5 fogvatartottat más intézetbe szállítottak, illetve tárgyaláson szabadlábra helyeztek, értelemszerűen őket már nem tudtam megkérdezni, hogy gyermekeik kaptak-e csomagot.

A jövőben célszerű lenne tájékozódni az alapítvány csomagküldési kapacitásáról, majd ennek függvényében tájékoztatni a fogvatartottakat az alapítvány programjáról.

Jövőbeni feladataimról

A Lelkészi Szolgálat féléves munkatervét a lelkészek közösen állították össze, amelyet Bízik László lelkész Úr írásban rögzített, és ezt az alábbiakban ismertetem:

Január:
•	A karácsonyi alkalmak tanulságai
•	MTB „Angyalfa”- programjának kiértékelése
•	A bv. lelkész hármas identitásának következményei 

Február:
•	A bibliaolvasó útmutató és a Bibliák ajándékozási szempontjai
•	A bűnözés társadalmi vetületeinek vizsgálata
•	A Büntető Törvénykönyv számunkra fontos változásai

Március:
•	Folyó Évi szabadságolási terv
•	„Bejáró” missziósok konferenciájának előkészítése
•	A katechézis szerepe munkánkban

Április:
•	A film, videó, CD, és DVD hatásvizsgálata a III. Objektumban
•	Családi istentiszteletek lehetőségének vizsgálata
•	A collocvium és meghallgatás jelentősége a lelkigondozásban

Május:
•	Az Missziói Konzultáció és a római katolikus bv. lelkészi továbbképzések
•	A fogvatartottak felelősségének teológiai vizsgálata
•	A házas/élettársi hűtlenség feldolgozása a ftt-ak vonatkozásában

Június:
•	Az előzetesek és elítéltek lelkigondozásának követelményei
•	Az ember istenképűségének jelentősége a börtönben
•	A suicid hajlam, és az önkárosító magatartás teológiai vizsgálatának összefüggései

A folyamatosan végzett feladataim mellett ezek azok a szempontok, amelyeket a jövőben lelkészi szolgálatom során figyelembe kell vennem.

Kérések Egyházam Vezetői felé:

A szolgálat magasabb színvonalú ellátása érdekében a tárgyi feltételek biztosítására anyagi, vagy természetbeni támogatást szeretnék kérni. Évek óta magam vásárolom saját fizetésemből az istentiszteleti és egyéb alkalmak megtartásához szükséges eszközöket, anyagokat. 

Az 1979. évi 11. tvr. 98. §-a értelmében a szolgálat ellátásához szükséges tárgyi eszközök biztosítása az Egyház feladata. 

A III. Objektum III. Épületében az alkalmak tartására kijelölt helyiség Kápolnává történő kialakításához támogatást, illetve segítséget kérek, mivel szolgálatom helyéül ezt az Épületet határozta meg az Intézet Parancsnoka. Fentebb említett biztonsági okokból nem célszerű nagy létszámú fogvatartotti csoportok mozgatása a II. Épületbe. Jó megoldás akkor születne, ha a III. Épületben, egy nagyobb helyiségben kerülne sor a leendő Kápolna kialakítására.

Kérem a Tisztelt Elnök Urat lelkészi beszámolóm elfogadására!

Tisztelettel,

Vári Krisztina
bv. lelkész

Budapest, 2010. február 5.